Správa

z kontroly plnenia úloh z uznesení vlády SR splatných v III. štvrťroku 2001,        so zameraním na kontrolu použitia a zúčtovania finančných prostriedkov z rezervy predsedu  vlády SR
    
 Kontrolu  vykonal Úrad vlády SR (ďalej ÚV SR) v súlade s uznesením vlády SR č.543/2001, ktorým bolo schválené “Zameranie kontrolnej činnosti Úradu vlády SR na II. polrok 2001”. 

Cieľom kontroly bolo zistiť  vecné a časové plnenie úloh vyplývajúcich z uznesení vlády SR a dodržiavanie všeobecne záväzných právnych a interných predpisov Úradu vlády SR pri nakladaní s prostriedkami štátneho rozpočtu, ktoré boli poskytnuté z rezervy predsedu vlády SR v roku 2001, vrátane plnenia opatrení vyplývajúcich z predchádzajúcej kontroly.

	Podkladom pre výkon kontroly úloh uznesení boli štvrťročné hlásenia ministerstiev a ústredných orgánov štátnej správy o ich plnení. Ďalej doklady preukazujúce objektívnosť vykazovaných výsledkov z ÚV SR, kde kontrolný orgán ÚV SR vykonal kontrolu na mieste.

Použitie a zúčtovanie finančných prostriedkov z rezervy predsedu vlády SR bolo kontrolované v 19-tich subjektoch a vybraných päť subjektov bolo kontrolovaných na základe predloženej spisovej dokumentácie nachádzajúcej sa na ekonomickom odbore ÚV SR. (Prehľad kontrolovaných subjektov je v prílohe č. 4).

A.	Stav plnenia úloh vyplývajúcich z uznesení vlády 

 Vláda SR v uzneseniach, prijatých od 1.1.1995 do 30.9.2001 a splatných            v kontrolovanom období (júl - september 2001), uložila podpredsedom vlády, ministrom, predsedom ostatných ústredných orgánov štátnej správy  a  vedúcemu  Úradu vlády  plniť  812 termínovaných  úloh,   z ktorých  sa splnilo 710 úloh (87,5 %), 83 sa splnilo oneskorene (10,2 %) a 19 bolo nesplnených  (2,3%).

Prehľad o stave plnenia uznesení vlády, prijatých od 1.1.1995 do 30.9.2001 a splatných v  III. štvrťroku 2001 tvorí prílohu č. 1 tejto správy. Z prehľadu vyplýva, že na počte nesplnených úloh sa najviac podieľajú Ministerstvo financií SR                (4 nesplnené úlohy), Ministerstvo školstva SR (4 nesplnené úlohy) a Ministerstvo hospodárstva (3 nesplnené úlohy). V prílohe č. 2 sú uvedené príčiny nesplnenia úloh z uznesení vlády v jednotlivých ministerstvách.

Porovnanie súhrnných výsledkov súčasnej kontroly so stavom, zisteným predchádzajúcou kontrolou v III.- IV. štvrťroku 1999,  v roku 2000 a v I.-II. štvrťroku 2001, je uvedené v tabuľke č.1.

Tabuľka č. 1

Kontrolované
obdobie	Úlohy           
celkom	Termín.
úlohy
celkom	Z   t o h o	Netermínované úlohy	
			splatné v kontrolovanom  období	splatné v ďalšom období		
			celkom	splnené	oneskor.
splnené	nesplnené
		celkom
	z toho
splnené	
1. júl – 30. september 1999	4924	1897
(38,5 %)	956
	836
(87,4 %)	109
(11,4 %)	11
(1,2 %)	941	3027
(61,5%)	384
(12,7 %)	
1. okt. – 31. december 1999	5267	1994
(37,9 %)	1037	931
(89,8 %)	80
(7,7 %)	26
(2,5 %)	957	3273
(62,1%)	550
(16,8 %)	
1. január – 31. marec 2000	4953	1594
(32,2 %)	651	591
(90,8 %)	51
(7,8 %)	9
(1,4 %)	943	3359
(67,8 %)	440
(13,1 %)	
1. apríl – 30. jún 2000	5462	1800
(33 %)	838	754
(90 %)	69
(8,2 %)	15
(1,8 %)	962	3662
(67 %)	317
(8,7 %)	
1. júl – 30. september 2000 	5987	1997
(33,4 %)	648
	573
(88,4 %)	58
(9,0 %)	17
(2,6 %)	1349	3990
(66,6 %)	384
(9,6 %)	
1. okt. – 31. december 2000	7322
	2772
(37,9 %)	1345	1259
(93,6 %)	72
(5,3 %)	14
(1,1 %)	1427	4550
(62,1 %)	656
(14,4 %)	
1. január – 31. marec 2001 
	7253	2547
(35,1 %)	1011	901
(89,1 %)	97
(9,6 %)	13
(1,3 %)	1536	4706
(64,9 %)	618
(13,1 %)	
1. apríl – 30. jún 2001 
	7313	2463
(33,7 %)	1129	1004
(88,9 %)	110
(9,8 %)	15
(1,3 %)	1334	4850
(66,3 %)	591
(12,2 %)	
1. júl – 30. september 2001	7294
	2172
(29,8 %)	812	710
(87,5 %)	83
(10,2 %)	19
(2,3 %)	1360	5122
(70,2 %)	673
(13,1%)	

	Z porovnania s výsledkami kontroly za obdobie apríl - jún 2001 vyplýva, že       v tomto kontrolovanom období sa znížil  počet  uložených  úloh  o  19, t.j. o 0,3 %,  pričom však počet termínovaných úloh sa výrazne znížil až o 291, t.j. o 11,8 % a podiel netermínovaných úloh vzrástol na 70,2 % všetkých úloh, čo je najvyšší podiel netermínovaných úloh za posledné dva roky.  

V porovnaní s predchádzajúcimi obdobiami sa mierne zvýšil podiel splnených netermínovaných úloh z 12,6 % na 13,1 %. 

Stagnujúci stav plnenia netermínovaných úloh, ako aj rastúci podiel netermínovaných úloh na všetkých prijatých úlohách preukazuje nedodržiavanie čl. 6 ods. 2 písm. b) Smernice na prípravu a predkladanie materiálov na rokovanie vlády Slovenskej republiky, schválených uznesením vlády SR č. 512 z 13. júna 2001 (ďalej Smernice), podľa ktorého je treba navrhované úlohy formulovať vecne a uviesť termíny ich splnenia; úlohy musia byť reálne                a v navrhovaných termínoch splniteľné.  Podľa čl. 1 ods. 2 Smernice za prípravu a predloženie materiálu na rokovanie vlády zodpovedá predkladateľ materiálu. 

Porovnanie počtu predložených termínovaných a netermínovaných úloh          do návrhov uznesení vlády  v III. štvrťroku 2001 podľa jednotlivých predkladateľov tvorí prílohu č. 3. Z prílohy vyplýva, že viac návrhov netermínovaných úloh ako termínovaných predložili  najmä minister práce, sociálnych vecí a rodiny, ministerka pre správu a  privatizáciu národného majetku, minister dopravy, pôšt a telekomunikácií, minister obrany a minister pôdohospodárstva.

B.	Výsledky kontroly plnenia opatrení

Na základe výsledkov kontroly vykonanej sekciou kontroly ÚV SR v Ekonomickom odbore  ÚV SR (ďalej EO ÚV SR)  v termíne od 13. - 31. augusta 2001 prijal EO ÚV SR šesť opatrení na odstránenie zistených nedostatkov, z ktorých dve opatrenia sa plnia priebežne, a štyri opatrenia neboli splnené.

Nesplnenie prijatých opatrení zo strany zodpovedných zamestnancov EO ÚV SR, sa dotýkalo zabezpečovania priebežnej kontroly dodržiavania zmluvných podmienok, resp. odsúhlasovania správnosti vyúčtovania dotácie a dodržiavania “Záväzných podmienok pre poskytovanie dotácií ...”(zriaďovanie samostatného účtu v peňažnom ústave, poskytnutie preddavku v nesprávnej výške za vykonané práce). V tejto súvislosti bolo v rámci prerokovania protokolu uložené prijať opatrenia na odstránenie zistených nedostatkov, vrátane vyvodenia osobnej zodpovednosti.

C. 	Výsledky kontroly použitia a  zúčtovania rozpočtovej rezervy predsedu vlády SR vo vybraných subjektoch

Rozpočtové rezervy podľa § 15 zákona NR SR č. 303/1005 Z.z. o rozpočtových pravidlách v znení neskorších predpisov (ďalej zákona o rozpočtových pravidlách) sú v štátnom rozpočte vytvárané na krytie nevyhnutných a nepredvídaných výdavkov a na krytie úbytku alebo zníženia rozpočtových príjmov.

Zo zákona ďalej vyplýva, že rozpočtová rezerva predsedu vlády sa rozpočtuje v rozpočtovej kapitole ÚV SR, ktorú možno poskytnúť na základe rozhodnutia predsedu vlády.

Kontrolou poskytovania, použitia a zúčtovania prostriedkov z rezervy predsedu vlády sa zistilo, že s účinnosťou od 1.1.2001 vydal vedúci ÚV SR v súlade                 so zákonom o rozpočtových  pravidlách interný predpis “Záväzné podmienky a zásady pre poskytovanie dotácií právnickým a fyzickým osobám”, ktorý bol odsúhlasený MF SR.

Národná rada SR zákonom č. 472 zo dňa 13.12.2000 schválila zákon o štátnom rozpočte na rok 2001. Nadväzne ministerstvo financií v rozpise záväzných ukazovateľov štátneho rozpočtu na rok 2001 určilo pre rezervu predsedu vlády       22 500 tis. Sk. 

Centrálnu evidenciu žiadostí o poskytnutie dotácie v podmienkach ÚV SR  vykonáva oddelenie pre styk s verejnosťou - Kancelárie predsedu vlády.                       Za kontrolované obdobie, od 1.1.2001 do 30.9.2001 predmetný útvar zaregistroval spolu 419 žiadostí o finančný príspevok. Kontrolou bolo zistené, že predseda vlády  rozhodol do 30.9.2001 o poskytnutí dotácie 24 subjektom vo výške 10 833 987,- Sk.

Vo finančnom  vyjadrení bolo za obdobie od 1. januára do 30. septembra 2001 kontrolovaných  19 subjektov, ktorým boli  poskytnuté prostriedky z rezervy predsedu vlády vo výške 10 684 159,- Sk.

V dôsledku nedodržiavania zákona o rozpočtových pravidlách zo strany štyroch kontrolovaných subjektov došlo k porušeniu rozpočtovej disciplíny neoprávneným použitím prostriedkov vo výške 373 686,- Sk. Subjekty, ktoré porušili rozpočtovú disciplínu sú povinné odviesť do rozpočtu, z ktorého boli poskytnuté okrem neoprávnene použitej sumy aj penále  vo výške 0,2% z tejto sumy.

Súhrnné údaje uvedené v prílohe č. 4 správy dokladujú výsledky kontroly za porušenie všeobecne záväzných právnych predpisov a interných predpisov.

Dodržiavanie zákona o rozpočtových pravidlách

1. 	Podľa § 6 ods. 3 zákona o rozpočtových pravidlách vyplýva povinnosť pre subjekty, ktorým  sú poskytnuté prostriedky zo štátneho rozpočtu SR (ďalej ŠR SR), viesť ich na samostatnom účte v banke. Taktiež podľa zmlúv uzatvorených medzi ÚV SR a žiadateľmi, majú byť tieto prostriedky poskytnuté na samostatný účet žiadateľa

	Kontrolou vykonanou priamo v subjektoch  sa zistilo, že prostriedky, ktoré boli poskytnuté z rezervy predsedu vlády neviedli na samostatnom účte tieto subjekty:

-	Banskobystrická Horská služba v Banskej Bystrici,
-	Rímskokatolícka cirkev, farnosť Lančár.

V tejto súvislosti  sa zistilo, že účelové finančné prostriedky boli poukázané       na bežný účet žiadateľa, ktorý mal otvorený pred uzatvorením zmluvy, resp. na bežný účet (nie samostatný) bola poukázaná popri bežných finančných prostriedkoch (milodary, sponzorské dary) aj dotácia z rezervy predsedu vlády.

Tieto subjekty pred poskytnutím dotácie už samostatný účet neotvárali, čím porušili § 6 ods. 3 zákona o rozpočtových pravidlách.

2.	V zmysle § 10 ods. 10 zákona o rozpočtových pravidlách sa platby z prostriedkov štátneho rozpočtu uskutočňujú zásadne bezhotovostne

	Nedodržiavanie uvedeného ustanovenia bolo zistené pri poskytovaní prostriedkov z rezervy predsedu vlády, ktoré sa týkalo týchto subjektov:

Napríklad:	
Na základe žiadosti zo dňa 9.5.2001 boli Diecéznemu katechetickému centru v Banskej Bystrici v zmysle “Zmluvy o poskytnutí dotácie z rezervy predsedu vlády SR” zo dňa 28.5.2001 (ďalej len  zmluva) poskytnuté finančné prostriedky  zo ŠR SR v sume 230 000,- Sk na realizáciu výstavnej kóje a účasť na konferencii Fórum pedagogiky. Platby vo výške 102 823,- Sk uskutočňovala organizácia v hotovosti.

V zmysle zmluvy  zo dňa 15.5.2001 ÚV SR poukázal Banskobystrickej horskej službe  v Banskej Bystrici dotáciu v sume 100 000,- Sk na výstroj a technické zariadenia. Platby           vo výške 100 000,- Sk uskutočnil subjekt v hotovosti.

Podľa  čl. II. ods. 2 v nadväznosti na čl. I. zmluvy  zo dňa 6.9.2001 ÚV SR poskytol Mestskému kultúrnemu stredisku Krompachy dotáciu z rezervy predsedu vlády na ME mažoretiek vo výške 80 000,- Sk dňa 12.9.2001. Platby v sume 80 000,- Sk uskutočnil subjekt v hotovosti.

Uvedeným postupom Diecézne katechetické centrum v Banskej Bystrici, Banskobystrická Horská služba v Banskej Bystrici a Mestské kultúrne stredisko Krompachy porušili ustanovenie § 10 ods. 10 zákona o rozpočtových pravidlách v spojení s ustanovením čl. II. (Podmienky použitia dotácie), bod. 4 zmluvy, v zmysle ktorého bola organizácia povinná uskutočňovať platby z poskytnutej dotácie zásadne bezhotovostne. Podľa čl. III. bod. 1 zmluvy nedodržanie podmienok dohodnutých v zmluve sa považuje za porušenie rozpočtovej disciplíny.

Takto vynaložené finančné prostriedky kvalifikuje kontrolný orgán podľa § 47 ods. 1 zákona o rozpočtových pravidlách ako neoprávnene použité finančné prostriedky ŠR SR s povinnosťou v zmysle § 47 ods. 2 cit. zákona odviesť ich do ŠR SR vrátane penále ku dňu ukončenia kontroly 330 496,- Sk. Podľa § 47 ods. 3 zákona o rozpočtových pravidlách boli výsledky kontroly oznámené na ďalšie konanie príslušným Správam finančných kontrol. 

3.	Dodržiavanie § 2 ods. 5 Výnosu MF SR č. 41/59/1996 v znení neskorších predpisov, ktorým sa vykonávajú niektoré ustanovenia zákona                         o rozpočtových pravidlách

	Podľa § 2 ods. 5 písm. b) Výnosu MF SR  č. 41/59/1996 v znení neskorších predpisov, ktorým sa vykonávajú niektoré ustanovenia zákon a o rozpočtových pravidlách, pri poskytovaní preddavkov na obstaranie hmotného a nehmotného majetku jednou z podmienok je, že preddavok nesmie presiahnuť 10% ročného limitu kapitálových výdavkov určených na jednotlivú akciu.

Nedodržanie uvedeného ustanovenia bolo zistené v Rímskokatolíckej cirkvi, farnosť Lančár. Podľa zmluvy podpísanej 2.4.2001 bola poskytnutá dotácia na dostavbu rímskokatolíckeho kostola vo výške 150 000,- Sk. Z kontroly bankového výpisu z 20.7.2001 v nadväznosti na faktúru č. 0100004 a vyúčtovania zo dňa 9.7.2001 predloženého EO ÚV SR vyplýva, že subjekt poskytol preddavok (zálohu) na  výrobu zvonov v rozsahu 50 000,- Sk firme Zvonex, Žarnovica.

Rímskokatolícka cirkev, farnosť Lančár poskytnutím zálohy vo výške 50 000,- Sk presiahla 10% (t.j. 15 000,- Sk) ročného limitu kapitálových výdavkov na uvedené práce o 35 000,- Sk, čím konala v rozpore s ustanovením § 2 ods. 5 Výnosu MF SR     č. 41/59/1996 v znení neskorších predpisov, ktorým sa vykonávajú niektoré ustanovenia zákona o rozpočtových pravidlách v spojení s čl. II. ods. 5 podmienok použitia dotácie uvedených v zmluve.

Takto vynaložené finančné prostriedky v sume 35 000,- Sk kontrolný orgán kvalifikuje ako neoprávnene  použité v zmysle § 47 ods. 1 zákona o rozpočtových pravidlách s povinnosťou odviesť ich do ŠR SR a zaplatiť penále vyčíslené                   k 30.11.2001, ktoré predstavujú sumu 8 190,- Sk.

4.	Dodržiavanie zákona o rozpočtových pravidlách a interných predpisov v Úrade vlády SR

V ÚV SR predmetom kontroly boli predložené spisové materiály piatich vybraných subjektov, ktorým boli poskytnuté finančné prostriedky z rezervy predsedu vlády. Vecne sa kontrola zamerala na dodržiavanie zákona o rozpočtových pravidlách a interných predpisov – “Záväzných podmienok a zásad pre poskytovanie dotácií právnickým a fyzickým osobám z rozpočtovej rezervy predsedu vlády SR” a zmlúv     o poskytnutí dotácie z rezervy predsedu vlády. V uvedenej súvislosti sa zistilo:

Napríklad:
V súlade so zmluvou uzatvorenou dňa 2.3.2001 ÚV SR poskytol dotáciu žiadateľovi Divadlo Astorka Korzo 90 Bratislava vo výške 200 000,- Sk na prípravu inscenácie T.S. Eliota “Večierok” s termínom vyúčtovanie 30.4.2001. Kontrolovaný subjekt predložil  EO ÚV SR finančné vyúčtovanie  poskytnutej dotácie  v stanovenom termíne  26.4.2001. Avšak záznam        o kontrole dodržiavania zmluvných podmienok, resp. odsúhlasenie správnosti vyúčtovania bolo vyhotovené až dňa 18.10.2001.

Ďalej sa zistilo, že v kontrolných listoch vyúčtovania dotácie poskytnutej dvom subjektom zodpovedná  zamestnankyňa EO ÚV SR  neuviedla údaje o porušení rozpočtovej disciplíny, ktoré z predloženej dokumentácie boli preukázateľné. Porušenie všeobecne záväzných právnych a interných predpisov bolo zistené až následne kontrolou vykonanou ÚV SR.

Uvedeným postupom nebolo EO ÚV SR splnené opatrenie č. 2 prijaté                na odstránenie zistených nedostatkov z kontroly vykonanej sekciou kontroly ÚV SR       od 13. do 31. augusta 2001.

Ďalej sa zistilo, že zodpovedná zamestnankyňa EO ÚV SR poukázala dotáciu na bežný účet, nie samostatný Banskobystrickej Horskej služby Banská Bystrica a Rímskokatolíckej cirkvi, farnosť Lančár.

Týmto postupom porušila zodpovedná zamestnankyňa čl. I. bod 4 “Záväzných podmienok a zásad pre poskytovanie dotácií právnickým a fyzickým osobám z rozpočtovej rezervy predsedu vlády”, podľa ktorého je okrem iného žiadateľ povinný pred uzatvorením zmluvy predložiť doklad o otvorení samostatného účtu podľa čl. II. bod 5 týchto zásad. Následne porušila čl. II. ods. 2 Podmienok použitia dotácie podľa uzatvorenej zmluvy, podľa ktorého sa finančné prostriedky poskytnú žiadateľovi bezhotovostným prevodom na samostatný účet žiadateľa zriadený v peňažnom ústave.

Na základe zmluvy zo dňa 25.7.2001 bola z rezervy predsedu vlády poskytnutá pre mestský úrad Svidník dotácia vo výške 500 000,- Sk na rekonštrukciu  prírodného amfiteátra. Dotácia bola tomuto subjektu poskytnutá následne, keď už bola raz v tomto roku zamietnutá. Kontrolovaný subjekt predložil ÚV SR vyúčtovanie poskytnutej dotácie pred stanoveným termínom dňa 9.11.2001 bez priloženia objednávky, zmluvy o dielo, výpisu z účtu o vykonanej úhrade.

Uvedeným postupom zo strany Mestského úhradu vo Svidníku došlo k porušeniu  čl. II. ods. 6 Zmluvy a tiež čl. III. ods. 4 “Záväzných podmienok  pre poskytnutie dotácie”, podľa ktorých vyúčtovanie musí obsahovať už spomínané doklady.

Následne zodpovedná zamestnankyňa EO ÚV SR, ktorej z pracovnej náplne vyplýva kontrola vyúčtovania poskytnutých prostriedkov a tiež je táto činnosť stanovená v “Záväzných podmienkach ...”, vyúčtovanie dotácie na kontrolnom liste potvrdila svojím podpisom bez ďalšieho vyžiadania dokladov, resp. vyvodenia sankcií za uvedené porušenie.

Kontrolovaný subjekt Dychová hudba “Hradišťanka” Hradište pod Vrátnom doručil ÚV SR návrh sponzorskej zmluvy  dňa 23.7.2001, ktorá neobsahovala vopred určený okruh potrieb s podrobnou špecifikáciou a v plnom rozsahu nespĺňala náležitosti  žiadosti  o poskytnutie  dotácie  podľa  čl. II. ods. 1 “Záväzných podmienok ...”.	

V ostatnom kontrolovanom subjekte - Ministerstve zahraničných vecí SR – rekonštrukcia dvoch historických artézskych studní v Békešskej čabe, Maďarská republika, nemohlo byť posúdené dodržanie zmluvne stanoveného účelu, použitia         a zúčtovania poskytnutej dotácie vzhľadom k termínu predloženia vyúčtovania 15.12.2001.

Vo všetkých kontrolovaných prípadoch oznámení o poskytnutí dotácie sa uvádza, že užší výber žiadateľov posudzuje iniciatívne zriadená komisia pri Kancelárii predsedu vlády ako jeho poradný orgán. V tejto súvislosti sa odporúča, aby zriadenie komisie a zásady jej činnosti boli zapracované aj do “Záväzných podmienok a zásad  pre poskytovanie dotácií právnickým a fyzickým osobám”.

Kontrolou sa ďalej preukázalo, že žiadatelia nie sú EO ÚV SR ešte pred poskytnutím dotácie informovaní o “Záväzných podmienkach a zásadách pre poskytovanie dotácií právnickým a fyzickým osobám z rozpočtovej rezervy predsedu vlády” z decembra 2000, čo sa okrem iného prejavilo aj na príčinách stále sa opakujúcich nedostatkov. Zistené nedostatky  súvisia tiež s tým. že kontrolované subjekty dôkladne nepoznali zákon o rozpočtových pravidlách, ako aj ustanovenia v zmluve o poskytnutí dotácie, ktorú podpísali.

*	*	*

Zo súhrnných výsledkov kontroly plnenia úloh z uznesení vlády splatných      v III. štvrťroku 2001, so zameraním na kontrolu použitia a zúčtovania  finančných prostriedkov z rezervy predsedu vlády vyplýva, že:

•	z 812 termínovaných úloh, splatných v kontrolovanom období, sa 19 úloh nesplnilo (2,3 %). Podiel netermínovaných úloh sa zvýšil na 70,2 % všetkých úloh, čo je najvyšší podiel netermínovaných úloh za posledné dva roky. Do návrhov uznesení vlády viac netermínovaných úloh ako termínovaných úloh predložili najmä minister práce, sociálnych vecí a rodiny, ministerka pre správu a privatizáciu národného majetku, minister dopravy, pôšt a telekomunikácií, minister obrany a minister pôdohospodárstva,

•	z celkovo vykonaných 19 kontrol boli spracované protokoly v piatich prípadoch      a 14 kontrol sa uzatvorilo záznamom, t.j. neboli zistené porušenia všeobecne záväzných právnych predpisov a interných predpisov,

•	v dôsledku nedodržania zákona o rozpočtových pravidlách sa vo vybraných subjektoch zistilo porušenie rozpočtovej disciplíny neoprávneným použitím finančných prostriedkov vo výške 373 686,- Sk, ktoré ich odvedú do ŠR SR vrátane penále,

•	nie je dostatočne vykonávaná kontrola zmluvných podmienok a správnosti vyúčtovania poskytnutých prostriedkov z rezervy predsedu vlády EO ÚV SR. V záujme odstránenia  príčin opakujúcich sa nedostatkov, ako aj zlepšenia úrovne informovanosti žiadateľov pri poskytovaní a použití dotácií z rezervy predsedu vlády, je potrebné zabezpečiť odborným útvarom  ÚV SR zaslanie “Záväzných podmienok a zásad ...” subjektom ešte pred poskytnutím dotácie z rezervy predsedu vlády,

•	pre zabezpečenie dodržiavania § 6 ods. 3 zákona o rozpočtových pravidlách, vyplýva  povinnosť právnických a fyzických osôb viesť finančné prostriedky poskytnuté formou dotácie na samostatnom účte, pričom je potrebné ju zapracovať do podmienok použitia a vyúčtovania poskytnutej dotácie čl. III. “Záväzných podmienok a zásad ...” a tiež  do čl. II. zmluvných podmienok použitia dotácie.

Protokoly, z ktorých vychádzala správa boli prerokované v súlade so zákonom     č. 10/1996 Z.z. o kontrole v štátnej správe  s kontrolovanými subjektami a bolo im uložené prijať opatrenia na odstránenie zistených nedostatkov, vrátane vyvodenia osobnej zodpovednosti.

Bratislava,  december  2001